अस्ट्रेलियाली क्रिकेट समस्यामा
दक्षिण अफ्रिकाविरुद्ध जारी तेस्रो टेस्टको तेस्रो दिन शनिबार अस्ट्रेलियाका क्यामरन ब्यानक्रफ्टले बल टेम्परिङ (बलमाथि छेडखानी) गरेको स्विकारेसँगै क्रिकेट जगतमा हलचल मच्चियो ।
सिड्नी — दक्षिण अफ्रिकाविरुद्ध जारी तेस्रो टेस्टको तेस्रो दिन शनिबार अस्ट्रेलियाका क्यामरन ब्यानक्रफ्टले बल टेम्परिङ (बलमाथि छेडखानी) गरेको स्विकारेसँगै क्रिकेट जगतमा हलचल मच्चियो ।खेल अवधिमै निर्माणकार्यमा प्रयोग हुने स्यान्डपेपर (खाक्सी) प्रयोग गरेपछि अस्ट्रेलियाली टोली समस्यामा परेको हो ।तेस्रो दिनको खेलपछि कप्तान स्मिथले पत्रकार सम्मेलनमा गल्ती पनि स्वीकारे । उनले टोलीको अन्य खेलाडीलाई पनि यस कार्यबारे थाहा भएको अभिव्यक्ति दिएपछि क्रिकेटसँग सम्बन्धित व्यक्तित्वले यस कार्यको भत्र्सना गरे । सामाजिक सञ्जालमा पनि अस्ट्रेलियाको क्रिकेट र कप्तान स्मिथले चर्को आलोचना खेपिरहेका छन् । यसैक्रममा अस्ट्रेलियाका प्रधानमन्त्री माल्कम टर्नबुलले आइतबार बिहानै घटना निराशाजनक रहेको बताए । ‘आज बिहान यस्तो नराम्रो खबर सुन्नुपर्दा हामी सबै आश्चर्यचकित भएका छौं । अस्ट्रेलियाली टोली यस्तो घटनामा संलग्न भएको सुन्दा विश्वास लागिरहेको छैन,’ टर्नबुलले भने । उनले क्रिकेट अस्ट्रेलियाका अध्यक्ष डेविड पिवरसँग वार्तालाप गरेर यस विषयमा गहन छलफल गरेको बताए । ‘यो क्रिकेट अस्ट्रेलियाको जिम्मेवारी हो । तर, यो घटनाले हामी सबैलाई निराश तुल्याएको छ । सम्बन्धित संस्थाले छिट्टै उचित निर्णय लिनेमा म विश्वस्त छु,’ उनले थपे ।अस्ट्रेलिया स्पोर्टस कमिसनका अध्यक्ष जोन विलीले टोलीविरुद्ध कडा कारबाही गर्न संघलाई निर्देशन दिइसकेको बताए । ‘कप्तान स्मिथले आफैं गल्ती स्विकारेका छन् । कमिसनले कप्तान स्मिथ र यसमा सम्बन्ध राख्ने अन्य नेतृत्वमा रहेका खेलाडी र पदाधिकारीलाई पदमुक्त गर्न आदेश दिएको छ,’ उनले भने ।चौथो दिनको सुरुआतमा क्रिकेट अस्ट्रेलियाले कप्तान स्टिभ स्मिथ र उपकप्तान डेविड वार्नरलाई जिम्मेवारीबाट मुक्त गर्दै खेलको बाँकी समय टिम पेनलाई कप्तानको भूमिकामा नियुक्त गरेको छ । आईसीसीले आइतबार विज्ञप्ति जारी गर्दै कप्तान स्मिथलाई शतप्रतिशत म्याच फी जरिवाना र एक खेल प्रतिबन्ध लगाएको छ । ब्यानक्रफ्टलाई भने ७५ प्रतिशत म्याच फी र ३ डिमेरिट पोइन्ट कारबाही लगाइएको छ । आईसीसीले विज्ञप्तिमा कप्तान स्मिथले सम्पूर्ण जिम्मेवारी लिनुपर्ने जनाएको छ । ‘अस्ट्रेलियाको नेतृत्व तहले लिएको यस निर्णय खेलभावनाविपरीत गरिएको कार्य हो । यसले खेलको नतिजामा त असर पार्छ नै, खेलाडी र समग्र क्रिकेट खेलमाथि पनि प्रश्न उठेको छ । कप्तान स्मिथले यसको सम्पूर्ण जिम्मेवारी लिनुपर्छ र निलम्बनसम्मको सजाय भोग्नुपर्छ । विगत केही सातायता स्लेजिङ, अम्पायरप्रति निराशा जताउने, खेलमैदान छाड्न खोज्ने, बल टेम्परिङ, जस्ता घटना देख्दै आएका छौं । आईसीसीले यस्तो कार्य रोक्न र खेलभावनाअनुसार प्रदर्शन गर्न खेलाडीबाट आशा राखेको छ । सदस्य राष्ट्रहरूले मैदानभित्र उचित व्यवहार गर्नु आवश्यक छ । खेल जित्नकै लागि खेलिने हो, तर खेलभावना र दायराभित्र रहेर । क्रिकेटको परिचय भनेकै अनुशासन हो । त्यसलाई कायम राख्न हामी सबैले आफ्नोतर्फबाट सक्दो प्रयास गर्नुपर्छ विज्ञप्तिमा उल्लेख गरिएको छ ।